Source: https://paltalex.fi/tyotuomioistuin-velvoitti-paun-hyvityssakkoihin-posti-palvelut-oylle/
Timestamp: 2020-07-11 21:44:11+00:00
Document Index: 10390021

Matched Legal Cases: ['tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ']

Työtuomioistuin velvoitti PAU ry:n hyvityssakkoihin Posti Palvelut Oy:lle - Paltalex
Työtuomioistuin velvoitti PAU ry:n hyvityssakkoihin Posti Palvelut Oy:lle
Kirjoittanut: Tiia Lemmetti
Työtuomioistuin on määrännyt Posti- ja logistiikka-alan unioni PAU ry:n maksamaan hyvityssakkoja Posti Palvelut Oy:lle työehtosopimuksessa sovitun työrauhavelvoitteen rikkomisesta. Hyvityssakkoja kertyy PAU:n maksettavaksi yhteensä 22 000 euroa.
Työtuomioistuin antoi aiemmin ratkaisun, jonka mukaan PAU ry on rikkonut työrauhavelvollisuutta Posti Palvelut Oy:ssä. Työtuomioistuimen mukaan PAU ry on erillisellä työehtosopimuksella sitoutunut ehdottomaan työrauhaan Posti Palvelut Oy:ssä ainakin tammikuuhun 2020 saakka. Työtuomioistuimen päätöksen mukaan PAU ry on velvollinen välttämään kaikkia jakelun työehtosopimuksessa kiellettyjä työtaistelutoimenpiteitä kaikissa tehtävissä Posti Palvelut Oy:ssä.
”Työtuomioistuin katsoo, että yhtä lailla kuin aiempi, 22.10.2019 annettu uhkaus, myös 10.11.2019 annettu uhkaus on ollut vastoin PAU ry:n ja Posti Palvelut Oy:n välillä solmitun työehtosopimuksen työrauhalauseketta, jonka mukaisesti PAU ry on sitoutunut välttämään kaikkia työtaistelutoimenpiteitä Posti Palvelut Oy:ssä”, työtuomioistuin perustelee tuomiolauselmaansa hyvityssakoista.
Posti Palvelut Oy on Postin kokonaan omistama tytäryhtiö, jossa työskentelee mm. varhaisjakelijoita ja pakettilajittelijoita. Posti Palvelut Oy:n työntekijöihin sovelletaan Medialiiton ja Teollisuusliiton välistä jakelun työehtosopimusta. Jatkossa Posti Palvelut Oy on myös Paltan jäsen paketti- ja verkkokauppaliiketoiminnan työntekijöiden osalta, jolloin he ovat PAU.n työehtosopimuksen piirissä.
”Työtuomioistuin voi määrätä hyvityssakon myös työehtosopimuksella laajennetun työrauhavelvollisuuden rikkomisesta” , toteaa Paltalexin toimitusjohtaja Ari Janeskari.